
GYÖNGYÖSI KÖZÖS ÖNKORMÁNYZATI HIVATAL 
                                 JEGYZŐJE
___________________________________________


Tisztelt Gyöngyösi Állattartók!

Ezúton hívjuk fel a lakosság figyelmét, hogy a település közterületein az utóbbi időben előfordult felügyelet nélkül hagyott ebek által elkövetett támadás. Ez csak részben írható a kóbor állatok rovására. A közbiztonsági és köztisztasági kockázatot jelentő kóbor állatok jelenléte több esetben közvetlen következménye a felelőtlen és jogszabálysértő állattartói magatartásnak. Az állatok tartásának alapvető feltételeit és a gazdák kötelezettségeit az állatok védelméről és kíméletéről szóló 1998. évi XXVIII. törvény, valamint a kedvtelésből tartott állatok tartásáról szóló 41/2010. (II. 6.) Korm. rendelet szabályozza. Az állatok tartására, gondozására, védelmére vonatkozó szabályok betartásáért állatvédelmi hatósági jogkörben a települési jegyző felelős. 

A legfontosabb szabályok:
· Póráz használata: Közterületen mindig használjon pórázt a balesetek megelőzése érdekében, a szabadon engedett vagy kóborló állat a felügyelet elmulasztásának tényét valósítja meg.
· Kutyaürülék gyűjtése: Mindig tartson magánál zacskót, és azonnal szedje fel a kutyaürüléket.
· Zajterhelés csökkentése: Figyeljen arra, hogy kedvence tartós ugatással ne zavarja a szomszédok nyugalmát.
· Oltások és chip: Gondoskodjon a kötelező veszettség elleni oltásokról és a mikrochipről. Minden négy hónaposnál idősebb eb esetében kötelező a működő és regisztrált mikrochip, valamint az évenkénti veszettség elleni védőoltás.
· Ebnyilvántartásba vétel: A tulajdonos köteles az Önkormányzat felé nyilvántartásba vétel céljából bejelenteni a tulajdonát képező kutyát, vagy az ebtartásban bekövetkezett változásokat, ennek elmulasztása jogsértést valósít meg. (A nyomtatvány a www.gyongyos.hu honlapon a nyomtatványok – állatokkal kapcsolatos ügyek – ebösszeíró adatlap linken található meg.)
· Kerítés biztonsága: Az állattartó köteles a kutyát a magánterületen belül úgy elhelyezni, hogy az utcára való kijutását (szökését) teljes biztonsággal megakadályozza. 

Alkalmazható jogi szankciók és büntetések:
A fenti jogszabályok megsértése esetén az állatvédelmi hatóság az alábbi szankciókat alkalmazza a felelőtlen tulajdonosokkal szemben:
1. Állatvédelmi bírság: A kötelezettségek elmulasztása, a nem megfelelő tartás vagy a mikrochip hiánya esetén súlyos, akár több százezer forintig terjedő pénzbírság szabható ki. 
2. Költségtérítési kötelezettség: A felügyelet nélkül kóborló, majd befogott állatok esetében a tulajdonos köteles megtéríteni a befogás, a szállítás és a menhelyi elhelyezés teljes költségét.
3. Az állat elkobzása: Súlyos vagy ismétlődő jogsértés, illetve az állat egészségét veszélyeztető körülmények fennállása esetén a hatóság elrendeli az állat végleges elkobzását, és a tulajdonost el is tilthatja az állattartástól. 
4. Büntetőjogi felelősség: Amennyiben a felügyelet nélkül hagyott eb másnak testi sértést okoz, vagy a tartási körülmények kimerítik az állatkínzás fogalmát, az eset a Büntető Törvénykönyv alapján szabadságvesztéssel büntetendő. A büntetőjogi szankció mellett az állatvédelmi eljárásban alkalmazott szankciók is kiszabásra kerülhetnek.  

Kérjük a Tisztelt Lakosságot, hogy a jogszabályok betartásával előzzék meg a hatósági eljárásokat, és járuljanak hozzá településünk biztonságához és az állatok életminőségének fenntartásához. 

